Izvor: Vikipedija

Republička izborna komisija proglasila je izbornu listu "Srpsko-ruski pokret-Slobodan Dimitrijević" dok je listi "Dosta je bilo-Saša Radulović" naložila da u roku od 48 časova otkloni uočene nedostatke.

Razmatrajući izbornu listu "Dosta je bilo-Saša Radulović", članovi RIK-a su utvrdili da lista nije dostavljena na propisanom obrascu, da je imala puno tehničkih grešaka kao i da za određeni broj kandidata na listi, nedostaju potvrde o prebivalištu ili izbornom pravu.

Odluku o proglašenju liste "Srpsko ruski pokret-Slobodan Dimitrijević", RIK je doneo nakon što su predstavnici te liste otklonili nedostatke koji se tiču dokumentacije kandidata za narodne poslanike.

Članovi RIK-a odbili su predlog tog pokreta da mu se utvrdi položaj stranke nacionalne manjine ali su i usvojili predlog da Dragan Milović i Smiljana Stojiljković postanu član i zamenik člana RIK-a u proširenom sastavu ispred "Srpsko ruskog pokreta".

RIK je odbio prigovor Ruske stranke na rešenje kojim se toj partiji ne priznaje položaj stranke nacionalne manjine, a prema rečima predsednika komisije Dejana Đurđevića, u toku je obrada izborne liste "Borko Stefanović-Srbija za sve nas".